Zuma kap terug ná Ramaphosa-onderhoudPres. Jacob Zuma. Foto: Kopano Tlape/GCIS Pres. Jacob Zuma het Vrydag gereageer op adjunkpres. Cyril Ramaphosa se uitspraak dat hy die weergawe glo van die vrou wat die president meer as ŉ dekade gelede van verkragting beskuldig het. Ramaphosa is Donderdagaand tydens ŉ onderhoud op Radio 702 gevra oor die 2005-verkragtingsaak. Hy het gesê hoewel hy die hofuitspraak respekteer, het hy simpatie vir Fezekile Ntsukela Kuzwayo, die vrou wat die president van verkragting beskuldig het en later slegs as Khwezi in die media bekend geword het. Sy is net meer as ŉ jaar gelede oorlede. Ramaphosa het gesê hy het begrip vir hoe moeilik dit vir vroue is om aanklagte van seksuele aanranding aanhangig te maak. Toe die onderhoudvoerder hom verder aanpor, het hy bygevoeg: “Ja, ek sal haar glo.” Die presidensie het in ŉ kort verklaring gesê hy het kennis geneem van Ramaphosa se uitsprake dat hy Khwezi se weergawe wat aan die hof voorgehou is glo. “Die verkragtingsbewerings teen pres. Zuma is behoorlik deur ŉ regter in die hooggeregshof oorweeg. Nadat die bewyse in totaliteit oorweeg is, het die hof die president vrygespreek op die verkragtingsaanklag. “Die presidensie bevestig die oppergesag van die reg, die onafhanklikheid van die regbank en die voorrang van die howe as die finale skeidsregters vir geskille in die samelewing,” lui die verklaring. Zuma het destyds erken dat hy met Khwezi, wat MIV-positief was, omgang gehad het, maar het beweer dit was met wedersydse toestemming. Die saak het hom openlike bespotting op die hals gehaal nadat hy aan die hof gesê het hy het gestort om te verhoed dat hy met MIV geïnfekteer word. Sy politieke loopbaan het egter die saak oorleef, aangesien baie meen die aanklagte teen hom was polities gemotiveerd. Ramaphosa is ŉ sterk aanspraakmaker vir die presidentskap van die ANC, wat oor twee weke tydens die konferensie verkies sal word.